ཀྱི་ཕུང་པོ་མཐའ་མེད་དོ། ། ནམ་གུང་ལ་ཉེས་པ་བྱུང་ན། སྔ་དྲོའི་དུས་སུ་ཐམས་ཅད་མཁྱེན་པ་ཉིད་ཀྱི་སེམས་དང་མ་བྲལ་ན་ཐེག་པ་ཆེན་པོ་ལ་ཡང་དག་པར་ཞུགས་པའི་གང་ཟག་དེའི་ཚུལ་ཁྲིམས་ཀྱི་ཕུང་པོ་ཡོངས་སུ་མ་གཏུགས་པ་ཉིད་དུ་རིག་པར་བྱའོ། ། ཞེས་འབྱུང་བ་ལྟར་རོ། ། ཡན་ལག་གི་ལྟུང་བའི་རྣམ་པར་བཤད་པ་རྫོགས་སོ། ། ། །གཉིས་པ་བཟའ་བའི་དམ་ཚིག་ལ་རྒྱུན་དང་། ཁྱད་པར་གཉིས་ལས། དང་པོ་ནི་བདུད་རྩི་རི་ལུ་རྒྱུན་དུ་བསྟེན་པ་དང་། ཟས་ཟ་བ་ཐམས་ཅད་ཁ་ཟས་ཀྱི་རྣལ་འབྱོར་དང་ལྡན་པས་ལོངས་སྤྱོད་པའོ། ཁྱད་པར་གྱི་བཟའ་བའི་དམ་ཚིག་ནི། ཀྱེའི་རྡོ་རྗེ་ལས། ཡི་དྭགས་ཟླ་ཕྱེད་བཅུ་བཞི་དང་། ། དེ་བཞིན་དུ་ཡང་བརྒྱད་པ་ཉིད། ། ཅེས་པ་དང་། འཁོར་ལོ་བདེ་མཆོག་ལས། གཉིས་མེད་གཉིས་མེད་པང་ན་གནས། ། ཚེས་བཅུ་ལ་ནི་དེ་རབ་མཆོད། ། ཅེས་འབྱུང་བས། དུས་ཁྱད་པར་དུ་འཕགས་པ་དེ་དག་ལ་ཚོགས་ཀྱི་འཁོར་ལོ་མཚན་ཉིད་དང་ལྡན་པ་བྱེད་པའོ། ། གསུམ་པ་མི་འབྲལ་བའི་དམ་ཚིག་ནི། བྲིས་སྐུ། གླེགས་བམ། རྡོ་རྗེ། དྲིལ་བུ། ཌ་མ་རུ། ཀ་པཱ་ལ། ཁ་ཊྭཱཾ་གདགང་གཟར། བླུགས་གཟར། བགྲང་ཕྲེང་། ན་རའི་ཆོས་གོས། སྟག་གི་ཤམ་ཐབས། སྟག་ལྤགས་སམ། རོ་རས་ཀྱི་གདན། རིགས་ལྔས་མཚན་པའི་དབུ་རྒྱན༑ རུས་པའི་རྒྱན་དྲུགམཆོད་ཕྱིར་ཐོགས་རྣམས་འཆང་བའོ། ། ། །བཞི་པ་བསྒྲུབ་པའི་དམ་ཚིག་ནི། ཉིན་ཞག་ཕྲུགས་གཅིག་ལ་མཉམ་གཞག་གི་རྣལ་འབྱོར་ཐུན་དྲུག་གམ། བཞིའམ། གསུམ་མམ། ཐ་མས་ཀྱང་ཐུན་གཅིག་བསྒོམ་ཞིང་། ཡན་ལག་གི་རྣལ་འབྱོར་རྣམས་ལ་ཇི་ལྟར་རིག་པར་རྣལ་འབྱོར་དུ་བྱེད་པའོ། ། ། ། གཉིས་པ་ཇི་ལྟར་བསྲུང་བའི་ཐབས་ལ་གཉིས། གཞན་ལ་བརྟེན་ནས་བསྲུང་བ་དང་། བདག་ཉིད་ཀྱི་དབང་གིས་བསྲུང་བའོ། ། དང་པོ་ལ་གཉིས་ལས། རྟེན་མཚུངས་པ་ལ་བརྟེན་ནས་བསྲུང་བ་ནི། བཤེས་པའི་སྤྲིང་ཡིག་ལས། དགེ་བའི་བཤེས་གཉེན་བསྟེན་པས་ཚངས་པར་སྤྱོད། ། ཡོངས་སུ་རྫོགས་པར་ཐུབ་པས་གསུངས་དེའི་ཕྱིར། ། སྐྱེས་བུ་དམ་པ་བསྟེན་བགྱིས་རྒྱལ་བ་ལ། ། བརྟེན་ནས་རབ་ཏུ་མང་པོས་ཞི་བ་ཐོབ། ། ཅེས་གསུངས་པ་ལྟར། བླ་མ་དམ་པ་གུས་པས་བསྟེན་པ་དང་༑ གྲོགས་ཚངས་པ་མཚུངས་པར་སྤྱོད་པ་མཆོག་དང་འགྲོགས་ཤིང་། དེ་དག་གི་རྗེས་སུ་སློབ་པའི་སྒོ་ནས་བསྲུང་བའོ། ། གཉིས་པ་རྟེན་མི་མཚུངས་པ་ལ་བརྟེན་ནས་བསྲུང་བ་ནི། སྤྱོད་འཇུག་ལས། སངས་རྒྱས་བྱང་ཆུབ་སེམས་དཔའ་དག། ཀུན་ཏུ་ཐོགས་མེད་གཟིགས་པར་ལྡན། ། དེ་དག་ཀུན་གྱི་སྤྱན་སྔ་ན། ། བདག་ནི་རྟག་པར་གནས་སོ་ཞེས། ། དེ་ལྟར་བསམས་ནས་ངོ་ཚ་དང་། ཁྲུས་(《ལུ》གུས་)དང་འཇིགས་ལྡན་དེ་བཞིན་མནོས། ། དེས་ནི་སངས་རྒྱས་རྗེས་དྲན་པའང་། ། དེ་ལ་ཡང་ནས་ཡང་དུ་འབྱུང་། ། ཞེས་གསུངས་པ་ལྟར། ལྷག་པའི་ལྷ་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྒྲིབ་པ་མེད་པའི་སྤྱན་མངའ་བས། བདག་གིས་ཚུལ་མ་ཡིན་པ་སྤྱད་ན། དེ་དག་གི་ཐུགས་ཀྱིས་བས་པར་འགྱུར་རོ་སྙམ་པའི་གུས་པ་དང་། འཇིགས་པ་དང་། ངོ་ཚ་ཤེས་པའི་སེམས་ཀྱིས་བསྲུང་བའོ། ། གཉིས་པ་བདག་ཉིད་ཀྱི་དབང་གིས་བསྲུང་བ་ལ་གཉིས། ལྟུང་བ་འབྱུང་བའི་རྒྱུ་བཞི་སྤང་བ་ལ་བསླབ་པ་དང་༑ ལྟུང་བ་མི་འབྱུང་བའི་ཐབས་བསྟེན་པ་ལ་བསླབ་པའོ། ། དང་པོ་ནི་ལྟུང་བའི་རྒྱུ་མི་ཤེས་པ་སྤང་བའི་ཕྱིར། རྡོ་རྗེ་འཛིན་པས་ཇི་ལྟར་གསུངས་པའི་དམ་ཚིག་དང་སྡོམ་པ་ཡན་ལག་ཕྲ་མོ་དང་བཅས་པའི་རང་བཞིན་དང་། དེས་གནང་བ་དང་། ལྟུང་བར་མི་འགྱུར་བའི་སྐབས་ལ་སོགས་པ་ཡང་དག་པ་ཇི་ལྟ་བ་བཞིན་དུ་ཤེས་པར་བྱའོ༑ ༑བག་མེད་པ་སྤང་བའི་ཕྱིར། ལུས་དང་། སྲོག་དང་། ལོངས་སྤྱོད་དང་། དགེ་བའི་རྩ་བ་ཐམས་ཅད་ཉམས་པར་བྱེད་པ་བག་མེད་པ་ཡིན་པར་ཤེས་ནས། དེ་རིམ་གྱིས་སྤོང་བ་ལ་གོམས་པར་བྱའོ། ། ཉོན་མོངས་པ་མང་བ་སྤང་བའི་ཕྱིར། གང་ལ་བརྟེན་ནས་ཉོན་མོངས་པ་འབྱུང་བའི་ཡུལ་ཐག་བསྲིང་བ་དང་། ཚུལ་བཞིན་མ་ཡིན་པའི་རྣམ་པར་རྟོག་པ་ཡིད་ལ་མི་བྱ་བ་ལ་རིམ་གྱིས་བསླབ་བོ། ། མ་གུས་པ་སྤང་བའི་ཕྱིར། བླ་མ་དང་དཀོན་མཆོག་གསུམ་གྱི་ཡོན་ཏན་རྗེས་སུ་དྲན་པ་དང་། ཡོན་ཏན་དེ་དག་བདག་ཉིད་ཀྱིས་ཐོབ་པར་འདུན་པ་དང་། ལས་དང་། ལས་ཀྱི་རྣམ་པར་སྨིན་པ་ལ་ཡིད་ཆེས་པ་ལ་བསླབ་པར་བྱའོ། ། གཉིས་པ་མི་འབྱུང་བའི་ཐབས་བསྟན་པ་ལ་གསུམ་ལས། དང་པོ་བག་ཡོད་པར་བྱ་བ་ནི། བཤེས་པའི་སྤྲིང་ཡིག་ལས༑ བག་ཡོད་བདུད་རྩིའི་གནས་དེ་བག་མེད་པ། ། འཆི་བའི་གནས་སུ་ཐུབ་པས་བཀའ་སྩལ་ཏེ། ། དེ་བས་ཁྱོད་ཀྱིས་དགེ་ཆོས་སྤེལ་སླད་དུ། ། གུས་པས་རྟག་ཏུ་བག་དང་བཅས་པར་མཛོད། ། ཅེས་པ་དང་། སྤྱོད་འཇུག་ལས། མ་གྲང་དྲོ་བའི་ཁྲོད་གནས་ན། ། བསྒྲིམས་ཏེ་རྨ་ཡི་བག་བྱེད་བཞིན། ། སྐྱེ་བོ་ངན་ཁྲོད་གནས་པས་ཀྱང་། ། སེམས་ཀྱི་རྨ་འདི་རྟག་ཏུ་བསྲུང་། ། རྨ་ཡི་སྡུག་བསྔལ་ཆུང་ངུ་ཡིས། ། སྐྲག་བའང་རྨ་ཡི་བག་བྱེད་ན། ། རི་བོ་ཆེས་འཇོམས་སྐྲག་པ་དག། སེམས་ཀྱི་རྨ་འདི་ཅིས་མི་བསྲུང་༑ ༑ཞེས་འབྱུང་བས། རང་གི་སེམས་ལ་ཐོག་མ་མེད་པ་ནས། ཉོན་མོངས་པའི་རྨ་དོད་པ། དམ་ཚིག་དང་སྡོམ་པའི་སྨན་དང་རྩིས་གསོ་བའི་ཕྱིར། ཉེ་བར་ཞུགས་པ་∶སོས་(《ལུ》སོ་སོ་)ནས་འཕགས་པའི་ཡེ་ཤེས་མ་ཐོབ་ཀྱི་བར་དུ་ཉོན་མོངས་པའི་རྨ་སྣད་པ་དང་། སྨན་ཉམས་ན་ངན་འགྲོ་དང་གཏིང་མཐའ་མེད་པའི་འཁོར་བའི་སྡུག་བསྔལ་གྱིས་ཀུན་ནས་ཉོན་མོངས་པར་འགྱུར་བར་དོགས་པས། དུས་ཐམས་ཅད་དུ་སྒོ་གསུམ་གྱི་ལས་ཐམས་ཅད་བག་ཡོད་པས་སྤྱོད་པ་ལ་གོམས་པར་བྱའོ། ། གཉིས་པ་དྲན་ཤེས་བཞིན་དང་ལྡན་པར་བྱ་བ་ནི། སྤྱོད་འཇུག་ལས། སེམས་བསྲུང་འདོད་པ་རྣམས་ལ་ནི། ། དྲན་པ་དང་ནི་ཤེས་བཞིན་དག། སྲོག་ལ་བབ་ཀྱང་སྲུངས་ཤིག་ཅེས། ། བདག་ནི་དེ་ལྟར་ཐལ་མོ་སྦྱར། ། ཞེས་འབྱུང་བས། དབང་གི་དུས་སུ་རང་གིས་དངོས་སུ་ཁས་བླངས་པ་དང་། དེའི་ཕྱོགས་སུ་གཏོགས་པའི་བསྲུང་བྱ་དང་། བསྟེན་པར་བྱ་བའི་དམ་ཚིག་ཐམས་ཅད་དུས་དྲུག་ཏུ་ཁ་ཏོན་དུ་བརྗོད་ཅིང་དེའི་དོན་དྲན་པར་བྱ་བ་དང་། རྣམ་གྲངས་རྗེས་སུ་དྲན་པ་དང་། སྒོ་གསུམ་གྱིས་གང་ཅུང་ཟད་བྱེད་པའི་ལས་ཐམས་ཅད་དགེ་བ་དང་། མི་དགེ་བའི་ཕྱོགས་སུ་གཏོགས་པ་བརྟགས་ནས་སྡིག་པ་ལས་ལྡོག་པ་དང་། དགེ་བའི་ཕྱོགས་ལ་དེར་ཤེས་ནས་འདུན་པས་བསྟུན་ཏེ་བསྒྲུབ་པ་ལ་བསླབ་པར་བྱའོ། ། གསུམ་པ་རྣལ་འབྱོར་ལ་ནན་ཏན་དུ་བྱ་བ་ནི་མཉམ་པར་བཞག་པ་དང་། ཡན་ལག་གི་རྣལ་འབྱོར་ལ་རྒྱུན་མི་འཆད་པར་རྣལ་འབྱོར་དུ་བྱེད་པ་ལ་ནི་ཉེས་པ་དང་། ལྟུང་བ་འབྱུང་བའི་གོ་སྐབས་མེད་པའི་ཕྱིར། དམ་ཚིག་བསྲུང་བའི་ཚུལ་རྣམས་ཀྱི་མཆོག་ཡིན་ནོ། ། དོན་གསུམ་པ་ཉམས་ན་སླར་བཅོས་པའི་ཐབས་ལ་གཉིས། ཉེས་ལྟུང་སོ་སོ་ལས་ལྡང་བ་དང་། ཐུན་མོང་དུ་རྣམ་པར་སྨིན་པ་སྦྱང་བའི་ཐབས་སོ། ། དང་པོ་ལ་གསུམ་ལས༑ རྩ་བའི་ལྟུང་བ་བཅོས་པའི་ཐབས་ནི་སྔར་བཤད་ཟིན་ལ། གཉིས་པ་རྩ་བའི་ཕྱོགས་སུ་གཏོགས་པ་ཡན་ལག་མ་ཚང་བ་དང་། ཡན་ལག་གི་ལྟུང་བ་རྣམས་ལས། ལྡང་བ་ནི་སྟོབས་བཞིའི་སྒོ་ནས་བཤགས་པ་སྟེ། ཡུལ་བླ་མ་དམ་པ་དངོས་སམ། རིགས་དེ་དང་མཚུངས་པའི་ཉེས་ལྟུང་གིས་མ་གོས་པའི་རྡོ་རྗེའི་སྤུན་ཚོགས་པའམ། གང་ཟག་ལ་ཚོགས་ཀྱི་འཁོར་ལོའམ། བསྙེན་བཀུར་བ་གཞན་ནམ། ཐ་ན་མཎྜལ་དང་མེ་ཏོག་ཙམ་གྱིས་མཆོད་ནས། བླ་མ་སློབ་དཔོན་དང་། རང་བས་རྒན་པ་རྣམས་ལ་ཕྱག་འཚལ་ཞིང་། གཞོན་པ་རྣམས་ལ་ནི་ཐལ་མོ་སྦྱར་ལ། ཙོག་ཙོག་པོར་འདུག་ནས་སྔར་བྱས་པའི་སྡིག་པ་དང་། བྱེ་བྲག་ཏུ་ལྟུང་བ་དེ་ལ་ཤིན་ཏུ་འགྱོད་པ་དང་། སླར་སྡོམ་ཞིང་དགེ་བའི་ཆོས་ཀུན་ཏུ་སྤྱོད་པར་འདུན་པས་འདི་སྐད་ཅེས། བླ་མའམ། སློབ་དཔོན་ནམ། རིག་པ་འཛིན་པའི་དགེ་འདུན་ནམ། རྡོ་རྗེ་འཛིན་པ་དགོངས་སུ་གསོལ༑ བདག་རྡོ་རྗེ་འཛིན་པ་ཆེ་གེ་མོ་ཞེས་བགྱི་བ་ལ། རྩ་བའི་ལྟུང་བའི་ཕྱོགས་སུ་གཏོགས་པ། བླ་མ་དམ་པ་ལ་མ་གུས་པའི་ལྟུང་བའམ། ཡན་ལག་གི་ལྟུང་བའི་ཕྱོགས་སུ་གཏོགས་པ་དམ་ཚིག་དང་མི་ལྡན་པའི་རིག་མ་བསྟེན་པའི་ལྟུང་བ་གཅིག་གམ༑ གཉིས་སམ། མང་པོའམ། རབ་ཏུ་མང་པོ་ཞིག་བྱུང་སྟེ། བླ་མའམ། སློབ་དཔོན་ནམ། རིག་པ་འཛིན་པའི་དགེ་འདུན་ནམ། རྡོ་རྗེ་འཛིན་པའི་སྤྱན་སྔར་མཐོལ་ལོ། ། བཤགས་སོ་། ། མི་འཆབ་བོ། ། མི་སྦེད་དོ། ། སླན་ཆད་ཀྱང་གཅོད་ཅིང་བསྡམ་པར་བགྱིས་ལགས་སོ། ། མཐོལ་ཞིང་བཤགས་ན་བདག་བདེ་བ་ལ་རེག་པར་གནས་པར་འགྱུར་ལགས་ཀྱིས། མ་མཐོལ་མ་བཤགས་ན་ནི་དེ་ལྟར་མི་འགྱུར་ལགས་སོ། ། ཞེས་ལན་གསུམ་བརྗོད་ནས། ཡུལ་གྱིས་རྡོ་རྗེ་འཛིན་པ་ཁྱོད་ཀྱིས་ཉེས་པ་ལ་ཉེས་པར་མཐོང་ངམ། ཞེས་དྲི། འཆགས་པ་པོས་མཐོང་ལགས། ཞེས་བརྗོད༑ སླར་ཡང་སླན་ཆད་བསྡམ་མམ། ཞེས་དྲི། སྡོམ་ལགས་སོ་ཞེས་ལན་གདབ༑ ཡུལ་གྱིས་ཐབས་ཡིན་ནོ་དང་། འཆགས་པ་པོས་ལེགས་སོ་ཞེས་བརྗོད་ནས༑ ཕྱག་འཚལ་བའམ་ཐལ་མོ་སྦྱར་ལ་ལྟུང་བ་ལས་བསླངས་པ་བཀའ་དྲིན་ཆེ་ལགས་སོ་ཞེས་གཏང་རག་དབུལ་ལོ། ། བཤགས་པར་བྱ་བའི་ལྟུང་བ་གཞན་ཡང་མིང་སྨོས་ལ་འདི་ཉིད་ཀྱི་ཚུལ་གྱིས་བཤགས་པར་བྱའོ། ། གསུམ་པ་ཡན་ལག་མ་ཚང་བའི་ཡན་ལག་གི་ལྟུང་བ་དང་། ཉེས་བྱས་ཕྲ་མོ་རྣམས་ནི། བླ་མ་དང་རྡོ་རྗེ་སྤུན་ནམ་ལྷག་པའི་ལྷ་དམིགས་པའི་མདུན་དུ་སྔར་བྱས་པ་ལ་འགྱོད་པ་དང་། ཕྱིན་ཆད་བསྡམ་པའི་ཡིད་ཀྱིས་སྡོམ་པར་དམ་འཆའ་བ་ཉིད་དོ། ། གཉིས་པ་ཐུན་མོང་དུ་རྣམ་པར་སྨིན་པ་སྦྱང་བའི་ཐབས་ལ་གཉིས་ལས། ཐུན་མོང་གི་ཐབས་ནི། ཕྱག་དང་བསྐོར་བ་དང་། ཕུང་པོ་གསུམ་པའི་མདོ་གདོན་པ་ལ་སོགས་པ་བྱའོ། ། གཉིས་པ་ཐུན་མོང་མ་ཡིན་པའི་ཐབས་ལ་གཉིས་ལས། ཡི་གེ་བརྒྱ་པའི་བསྒོམ་བཟླས་ནི་གཞན་དུ་ཤེས་པར་བྱའོ། ། གཉིས་པ་དམ་ཚིག་རྡོ་རྗེའི་སྒོ་ནས་སྦྱང་བ་ནི། སྐྱབས་སུ་འགྲོ་བ་དང་། སེམས་བསྐྱེད་པ་སྔོན་དུ་སོང་ནས། རང་གི་སྤྱི་བོར་པདྨ་དང་ཟླ་བའི་སྟེང་དུ་ཁྃ་ལས་རལ་གྲི་ཁྃ་གིས་མཚན་པ་ལས་འོད་ཟེར་འཕྲོས་པས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་སྦྱངས། སླར་འདུས་ནས་གཅིག་དུ་གྱུར་པ་ལས། དམ་ཚིག་རྡོ་རྗེ་ལྗང་གུ་རྡོ་རྗེ་སྐྱིལ་མོ་ཀྲུང་གིས་བཞུགས་ཤིང་། ཞལ་གཅིགཕྱག་གཉིས་ཀྱིས་རལ་གྲི་དང་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་དམ་ཚིག་སྒྲོལ་མ་གྲི་གུག་དང་ཐོད་འཛིན་པས་ཡབ་ལ་འཁྱུད་པ། གཉིས་ཀའང་རུས་པ་དང་རིན་པོ་ཆེས་བརྒྱན་པའི། གནས་གསུམ་ཡི་གེ་གསུམ་གྱི་བྱིན་གྱིས་བརླབས་ནས། ཡེ་ཤེས་པ་དང་རོ་གཅིག་པར་བྱས་པ་ལ་དབང་བསྐུར་ནས། རྡོ་རྗེ་སེམས་དཔས་དབུར་བརྒྱན་པར་བསམས་པ་ལ། བདག་གི་སྡིག་པ་དང་། ལས་ངན་པ་དང་། དམ་ཚིག་གི་ཉེས་པ་ཐམས་ཅད་སྦྱང་དུ་གསོལ། ཞེས་གསོལ་བ་བཏབ་ལ། ཐུགས་ཀའི་ཁྃ་ལས་བདུད་རྩིའི་རྒྱུན་བབས་པས་རང་གི་ལུས་ཐམས་ཅད་ཡོངས་སུ་གང་བས་དྲི་མ་ཐམས་ཅད་བཀྲུས་པར་བསམ་ཞིང་། ཨོཾ་ཨ་ཁྃ་ཧཱུྃ་ཕཊ་སྭཱ་ཧཱ། ཞེས་ཅི་ནུས་པ་བཟླས་ལ། མཐར་རང་ལ་ཐིམ་པར་བསམ་མོ། ། དེ་ལྟ་བུ་ཐུན་བཞིའམ་དྲུག་གི་ངེས་པས་སྡིག་པ་དག་པའི་རྟགས་མ་བྱུང་གི་བར་དུ་བསྙེན་པ་བྱའོ༑ ༑ཐུན་མོང་གི་རྣམ་པར་སྨིན་པ་སྦྱང་བ་འདི་ནི་རང་བཞིན་གྱི་ཁ་ན་མ་ཐོ་བ་སྦྱོང་བར་བྱེད་པས་ཉེས་པ་དང་ལྟུང་བ་མ་བྱུང་དུ་ཟིན་ཀྱང་རྒྱུན་དུ་རྣལ་འབྱོར་དུ་བྱ་བར་རིགས་པ་ཉིད་དོ། ། བཞི་པ་ཉམས་པའི་ཉེས་དམིགས་ལ་གཉིས་ལས། གནས་སྐབས་ཀྱི་ཉེས་དམིགས་ནི། མཁའ་འགྲོ་དང་། ཆོས་སྐྱོང་བ་དང་། འབྱུང་པོའི་ཚོགས་ཁྲོ་ཞིང་། འདོད་པའི་དོན་མི་འགྲུབ་པ་དང་། ཉེ་བར་འཚེ་བ་སྣ་ཚོགས་ཀྱིས་གདུང་བ་དང་། གདོན་དང་། རིམས་དང་། དུག་དང་། རྒྱལ་པོའི་ཆད་པ་ལ་སོགས་པས་ཚེའི་དུས་བྱེད་པའོ། ། གཉིས་པ་མཐར་ཐུག་གི་ཉེས་དམིགས་ལ་རྩ་བའི་ལྟུང་བ་བྱུང་བས་ནི། སྐྱེ་བ་བརྒྱུད་མར་མནར་མེད་པའི་སེམས་ཅན་དམྱལ་བར་འགྱུར་བ་དང་༑ དེ་ལས་ཐར་ན་ཡང་སྲིད་པ་ཐམས་ཅད་དུ་ངན་འགྲོ་དང་། ལོག་པར་ལྟུང་བར་སྐྱེ་བ་དང་། སངས་རྒྱས་དང་ཆོས་འབྱུང་བ་དང་མི་ཕྲད་པར་འགྱུར་རོ། ། ཡན་ལག་གི་དམ་ཚིག་ཉམས་པས་ནི་འཁོར་བ་དང་ངན་འགྲོའི་སྡུག་བསྔལ་ཅི་རིགས་པ་ཉམས་སུ་མྱོང་བ་དང་། དངོས་གྲུབ་རིང་དུ་འགྱང་བར་བྱེད་པའོ། ། ། །ལྔ་པ་མ་ཉམས་པར་བསྲུངས་པའི་ཕན་ཡོན་ལ་གཉིས་ལས། གནས་སྐབས་ཀྱི་ཕན་ཡོན། བླ་མ་དང་། ལྷག་པའི་ལྷ་དང་། མཁའ་འགྲོ་དང་། ཆོས་སྐྱོང་བ་དང་། བསྟན་པ་ལ་དགའ་བའི་འབྱུང་པོ་ཆེན་པོ་ཐམས་ཅད་ཀྱི་བྱིན་གྱིས་རློབ་ཅིང་། མཉེས་པས་བསམ་པ་ཐམས་ཅད་ཆོས་བཞིན་དུ་འགྲུབ་པར་འགྱུར་བའོ། ། གཉིས་པ་མཐར་ཐུག་གི་ཕན་ཡོན་ནི་སྲིད་པ་ཐམས་ཅད་དུ་རིག་པ་འཛིན་པ་དང་། མཁའ་ལ་སྤྱོད་པ་དང་། འཁོར་ལོས་སྒྱུར་བ་ལ་སོགས་པ་བདེ་འགྲོའི་མཆོག་ཏུ་སྐྱེས་ནས། འཇིག་རྟེན་དང་འཇིག་རྟེན་ལས་འདས་པའི་བདེ་བ་ཐམས་ཅད་ལ་ལོངས་སྤྱོད་དེ། ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་འགྱུར་རོ། ། འགྲུབ་པའི་དུས་ནི། གལ་ཏེ་ལྟུང་བ་མེད་གྱུར་ན། ། སྐྱེ་བ་བཅུ་དྲུག་དག་ན་འགྲུབ། ། ཅེས་འབྱུང་བས། ལམ་གཞན་ལ་ནན་ཏན་དུ་མ་བྱས་ཀྱང་སྐྱེ་བ་བཅུ་དྲུག་ན་འགྲུབ་ན། རྣལ་འབྱོར་ལ་ནན་ཏན་དུ་བྱེད་པས་མྱུར་དུ་འགྲུབ་པ་སྨོས་ཅི་ཞིག་དགོས། དེའི་ཕྱིར་གསང་བ་བླ་ན་མེད་པའི་དཀྱིལ་འཁོར་ཆེན་པོར་ཞུགས་ནས་དམ་ཚིག་དང་སྡོམ་པའི་རྒྱན་གྱིས་མཛེས་པ་ནི། སངས་རྒྱས་ཐམས་ཅད་ཀྱི་སྲས་ཀྱི་དམ་པར་རིག་པར་བྱའོ། ། དེ་ལྟར་བཤད་ལ་ནོངས་པ་གང་མཆིས་པ། ། དེ་ལ་བརྩེ་ཆེན་རྣམས་ཀྱི་བཟོད་པར་དགོངས༑ ༑དེ་ལས་དགེ་བའི་རྩ་བ་གང་བསྐྲུན་པ། ། དེ་ཡིས་བདག་གཞན་ཧེ་རུ་ཀར་གྱུར་ཅིག། རྡོ་རྗེ་ཐེག་པའི་དམ་ཚིག་གི་རྣམ་པར་བཞག་པ་ལ་ཕྱིན་ཅི་ལོག་ཏུ་སྨྲ་བ་དེ་དག་སུན་འབྱིན་ཅིང་། རྣལ་འབྱོར་གྱི་དབང་ཕྱུག་ཆེན་པོ་དཔལ་ལྡན་བིརྺ་པའི་དགོངས་པ། ལུང་དང་རིགས་པས་གྲུབ་པའི་དོན་རྣམ་པར་བཞག་པ། རྩོད་པ་སྤང་བ་དང་བཅས་པ་རྒྱས་པར་ཤེས་པར་འདོད་པས། བླ་མ་རྗེ་བཙུན་རིན་པོ་ཆེའི་གསུང་རབ་འཁྲུལ་པ་སྤོང་བ་ཞེས་བྱ་བ་ལས་རྟོགས་པར་བྱའོ། ། ། །འདི་ནི་ཉུང་ཞིང་གསལ་བའི་ངག་གིས་རང་གི་ལུགས་རྣམ་པར་ངེས་པ་ཁོང་དུ་ཆུད་པར་འདོད་པ་དད་པ་དང་ལྡན་ཞིང་། ཤེས་རབ་གསལ་བ་ཉི་མ་འབུམ་ཞེས་བྱ་བས་ཡང་ནས་ཡང་དུ་གསོལ་བ་བཏབ་ཅིང་། གཞན་མང་པོས་ཀྱང་ཉེ་བར་བསྐུལ་ནས། བླ་མ་ཁམས་གསུམ་གྱི་ཆོས་ཀྱི་རྒྱལ་པོ་དཔལ་ས་སྐྱ་པཎྜི་ཏ་ཆེན་པོའི་ཞབས་ཀྱི་རྡུལ་སྤྱི་བོས་གུས་པས་བླངས་པ་དགེ་སློང་སྔགས་འཆང་བ་འཕགས་པ་ཞེས་བྱ་བ